X. A ProfiK Tere szakember-platformhoz kapcsolódó adatkezelések
A ProfiK Tere szakember-platform használata a Szolgáltató, illetve a Felhasználó önkéntes döntésén alapul. A Szolgáltató a platformon történő regisztráció során önkéntesen adja meg a platform használatához és szakemberprofiljának kialakításához kapcsolódó személyes adatait. A Felhasználó a platform használata során szintén önkéntesen adhat meg személyes adatokat, így különösen szakember megkeresése, ajánlatkérés, kapcsolatfelvétel vagy értékelés során.
Az Omniagent Kft. a szakember-platformhoz kapcsolódó, saját céljait szolgáló adatkezelések tekintetében adatkezelőként jár el.
A Szolgáltató a regisztráció során az ÁSZF elfogadásától elkülönített módon, külön jelölőnégyzet alkalmazásával adja meg az adatkezeléshez szükséges hozzájárulását. A szakemberprofil nyilvános megjelenítéséhez, valamint az egyéb, külön hozzájárulást igénylő adatkezelésekhez a Szolgáltató külön hozzájárulást ad.
A Felhasználó a platformon végzett egyes műveletek – így különösen a Szolgáltató megkeresése, kapcsolattartási adatainak továbbítása vagy értékelés közzététele – során az adott adatkezelési célhoz kapcsolódóan adhat hozzájárulást.
A hozzájárulás önkéntes, konkrét, megfelelő tájékoztatáson alapuló és egyértelmű. A hozzájárulás megadását és visszavonását az Omniagent Kft. elektronikus úton dokumentálja. A hozzájárulás bármikor visszavonható; a visszavonás nem érinti a visszavonást megelőző adatkezelés jogszerűségét.

A hozzájárulás visszavonása és az adatok törlése
A Szolgáltató, illetve a Felhasználó a hozzájárulását bármikor visszavonhatja az Omniagent Kft. részére küldött nyilatkozattal, illetve a ProfiK Tere platformon biztosított, erre alkalmas funkció útján.
A hozzájárulás visszavonása esetén az Omniagent Kft. a hozzájáruláson alapuló adatkezelést a visszavonást követően megszünteti. Amennyiben a visszavont hozzájárulás nyilvános profil, referenciaanyag, értékelés vagy egyéb nyilvánosan hozzáférhető tartalom közzétételére vonatkozott, az érintett tartalmat a továbbiakban nem teszi hozzáférhetővé.
A hozzájárulás visszavonása nem érinti a visszavonást megelőző adatkezelés jogszerűségét, továbbá nem érinti azokat az adatkezeléseket, amelyek más jogalapon – így különösen jogi kötelezettség teljesítése vagy az Omniagent Kft. jogos érdeke alapján – jogszerűen folytathatók.
A Szolgáltató regisztrációjának megszüntetését, illetve a Felhasználó fiókjának törlését követően az adatok megőrzésére és törlésére az adott adatkezelési célhoz és jogalaphoz igazodó, jelen Adatkezelési Tájékoztatóban meghatározott szabályok irányadóak.
Harmadik személyek adatainak megadása
Amennyiben a Szolgáltató a ProfiK Tere platformon harmadik személyre vonatkozó személyes adatot ad meg vagy tölt fel, köteles gondoskodni arról, hogy az adat megadására és az Omniagent Kft. részére történő továbbítására megfelelő jogosultsággal és jogalappal rendelkezzen.
A Szolgáltató felel azért, hogy az általa megadott vagy feltöltött harmadik személyes adatok kezelése ne sértse az érintett személy jogait.
A Tájékoztató egyéb rendelkezéseinek alkalmazása
A ProfiK Tere szakember-platformhoz kapcsolódó adatkezelések tekintetében a jelen Tájékoztató egyéb rendelkezései is irányadóak.
Különösen alkalmazandók:
· a 3. pontban foglalt, az Omniagent adatkezelői és adatfeldolgozói minőségére vonatkozó rendelkezések; 
· a 7. pontban foglalt, a személyes adatokat megismerők körére és az adatfeldolgozók igénybevételére vonatkozó rendelkezések; 
· a 8. pontban foglalt, az érintettek jogaira és azok gyakorlására vonatkozó rendelkezések; 
· a IV. részben foglalt adatbiztonsági rendelkezések; 
· az V. részben foglalt jogérvényesítési lehetőségek; 
· a VI. részben foglalt egyéb rendelkezések. 
A szakember-platformhoz kapcsolódó adatkezelésekre a fentieken túl a jelen fejezetben meghatározott speciális szabályok irányadóak. Amennyiben a jelen fejezet és a Tájékoztató valamely általános rendelkezése között eltérés van, a szakember-platformhoz kapcsolódó adott adatkezelés tekintetében a jelen fejezet speciális rendelkezései alkalmazandók.

